આગળ કહ્યું એમ પેરી મહેતા મૂળ અમદાવાદના જ. અભ્યાસ પણ અમદાવાદમાં જ કર્યો. જોકે સિવિલ એન્જિનિયરિંગ કરવા માટે ૧૯૮૦માં તેઓ સુરત ગયા. ત્યાં ભણ્યા અને નોકરી પણ કરી. એ પછી તેમને થયું કે મારાં સપનાંઓ અને વિઝન પ્રમાણે ગુજરાત ગવર્નમેન્ટની જૉબમાં હું કંઈ ખાસ આગળ નહીં વધી શકું અને તેમણે વાટ પકડી અમેરિકાની. ફ્લૅશબૅકના એ દિવસો યાદ કરીને પેરી મહેતા કહે છે, ‘સિવિલ એન્જિનિયર બન્યા પછી ત્રણ વર્ષ ગવર્નમેન્ટ ઑફ ગુજરાતમાં વૉટર સપ્લાય અને સ્યુએજ બોર્ડમાં કામ કર્યું હતું. દુનિયામાં કંઈક વધારે કરી દેખાડવાની મનસા અમેરિકા તરફ ખેંચી ગઈ. મધ્યમવર્ગીય સામાન્ય પરિવારમાંથી આવતો હતો એટલે પૈસા તો એવા કંઈ હતા નહીં. થોડા પપ્પા પાસેથી, થોડા મેં બચાવેલા અને થોડા મિત્રો પાસેથી પૈસા ઉઘરાવીને પહેલી સેમેસ્ટરની ફી લઈને બહુ પ્રચલિત નહીં એવા એન્વાયર્નમેન્ટલ એન્જિનિયરિંગમાં માસ્ટર્સ કરવા હું અમેરિકાની કનેક્ટિકટ યુનિવર્સિટીમાં ગયો.’